CELEX: 32018D0923
Language: mt
Date: 2018-06-22 00:00:00
Title: Deċiżjoni tal-Kunsill (UE) 2018/923 tat-22 ta' Ġunju 2018 li tistabbilixxi li ma ttieħdet ebda azzjoni effettiva mir-Rumanija b'reazzjoni għar-Rakkomandazzjoni tal-Kunsill tal-5 ta' Diċembru 2017

29.6.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 164/42
            
         DEĊIŻJONI TAL-KUNSILL (UE) 2018/923
   tat-22 ta' Ġunju 2018
   li tistabbilixxi li ma ttieħdet ebda azzjoni effettiva mir-Rumanija b'reazzjoni għar-Rakkomandazzjoni tal-Kunsill tal-5 ta' Diċembru 2017
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta'politika ekonomika (1), u b'mod partikolari ir-raba' subparagrafu tal-Artikolu 10(2) tiegħu,
   Wara li kkunsidra r-Rakkomandazzjoni mill-Kummissjoni Ewropea,
   Billi:
   
               (1)
            
            
               Fis-16 ta' Ġunju 2017, il-Kunsill iddeċieda f'konformità mal-Artikolu 121(4) tat-Trattat li fir-Rumanija kienet teżisti devjazzjoni osservata sinifikanti mill-perkors ta' aġġustament lejn l-objettiv baġitarju fit-terminu medju. Fid-dawl tad-devjazzjoni sinifikanti stabbilita, fis-16 ta' Ġunju 2017, il-Kunsill ħareġ Rakkomandazzjoni (2) biex ir-Rumanija tieħu l-passi meħtieġa sabiex tiggarantixxi li r-rata ta' tkabbir nominali tal-nefqa pubblika primarja netta (3) ma taqbiżx it-3,3 % fl-2017, li tikkorrispondi għal aġġustament strutturali annwali ta' 0,5 % tal-PDG.
            
         
               (2)
            
            
               Fil-5 ta' Diċembru 2017, il-Kunsill ikkonkluda (4) li r-Rumanija ma kinitx ħadet azzjoni effettiva b'reazzjoni għar-Rakkomandazzjoni tal-Kunsill tas-16 ta' Ġunju 2017. Fuq dik il-bażi, fil-5 ta' Diċembru 2017, il-Kunsill ħareġ Rakkomandazzjoni riveduta (5) biex ir-Rumanija tieħu l-passi meħtieġa sabiex tiggarantixxi li fl-2018 ir-rata ta' tkabbir nominali tan-nefqa pubblika primarja netta ma taqbiżx it-3,3 %, li tikkorrispondi għal aġġustament strutturali annwali ta' 0,8 % tal-PDG. Huwa rrakkomanda wkoll li r-Rumanija tuża kull dħul eċċezzjonali biex tnaqqas id-defiċit u li jenħtieġ li miżuri ta' konsolidazzjoni baġitarja jiżguraw titjib permanenti fil-bilanċ strutturali pubbliku b'mod li jiffavorixxi t-tkabbir. Il-Kunsill stabbilixxa skadenża tal-15 ta' April 2018 sa meta r-Rumanija kellha tirrapporta dwar l-azzjoni li tkun ħadet b'reazzjoni għal dik ir-Rakkomandazzjoni.
            
         
               (3)
            
            
               Fl-10 u l-11 ta' April 2018, il-Kummissjoni wettqet missjoni ta' sorveljanza msaħħa fir-Rumanija għall-fini tal-monitoraġġ fuq il-post skont l-Artikolu 11(2) tar-Regolament (KE) Nru 1466/97. Wara li ttrasmettiet il-konklużjonijiet proviżorji tagħha lill-awtoritajiet Rumeni għall-kummenti, il-Kummissjoni rrapportat il-konklużjonijiet tagħha lill-Kunsill fit-23 ta' Mejju 2018. Dawk il-konklużjonijiet sussegwentement ġew ippubblikati. Ir-rapport tal-Kummissjoni jikkonstata li l-awtoritajiet Rumeni ma għandhomx l-intenzjoni li jaġixxu skont ir-Rakkomandazzjoni tal-Kunsill tal-5 ta' Diċembru 2017. L-awtoritajiet ikkonfermaw lill-missjoni li l-mira tagħhom għall-2018 tibqa' defiċit nominali ta' ftit inqas minn 3 % tal-PDG. Fid-dawl tad-diverġenza pożittiva u li qed tiżdied bejn l-l-produzzjoni effettiva u dik potenzjali, dan jindika deterjorament ulterjuri tad-defiċit strutturali sottostanti, li jmur kontra dak stabbilit fir-Rakkomandazzjoni tal-Kunsill u jirrifletti politika fiskali kjarament espansjonarja.
            
         
               (4)
            
            
               Fl-20 ta' April 2018, wara l-iskadenza stabbilita mill-Kunsill, l-awtoritajiet Rumeni ppreżentaw rapport dwar l-azzjoni li kienet ittieħdet b'reazzjoni għar-Rakkomandazzjoni tal-Kunsill tal-5 ta' Diċembru 2017. Fir-rapport, l-awtoritajiet tennew li l-mira tagħhom għall-2018 tibqa' defiċit nominali ta' ftit inqas minn 3 % tal-PDG. L-impatt fiskali tal-miżuri rrapportati huwa b'mod sinifikanti taħt il-livell stabbilit f'dik ir-Rakkomandazzjoni tal-Kunsill.
            
         
               (5)
            
            
               Abbażi tal-previżjoni tar-rebbiegħa 2018 tal-Kummissjoni, it-tkabbir tan-nefqa pubblika primarja netta huwa mistenni jammonta għal 10,4 %, ogħla sew mill-parametru referenzjarju tan-nefqa ta' 3,3 %. Il-bilanċ strutturali huwa mistenni li jiddeterjora b'0,4 % tal-PDG fl-2018, u li jilħaq defiċit ta' 3,8 % tal-PDG. Dan imur kontra t-titjib strutturali rakkomandat ta' 0,8 % tal-PDG meta mqabbel mal-2017. Għaldaqstant, kull wieħed miż-żewġ pilastri jindika devjazzjoni mill-aġġustament rakkomandat b'marġni wiesa'. Il-parametru referenzjarju tan-nefqa jindika devjazzjoni ta' 2,0 % tal-PDG. Il-bilanċ strutturali jikkonferma din l-interpretazzjoni, filwaqt li jindika devjazzjoni kemxejn iżgħar ta' 1,2 % tal-PDG. L-ammont tad-devjazzjoni indikat mill-bilanċ strutturali kien influwenzat b'mod negattiv minn stima sottostanti ogħla tat-tkabbir tal-PDG potenzjali meta mqabbla mal-medja fit-terminu medju li hija l-bażi tal-parametru referenzjarju tan-nefqa. Meta jittieħed kont ta' dan, il-valutazzjoni globali tikkonferma devjazzjoni mill-aġġustament rakkomandat b'marġni wiesa'.
            
         
               (6)
            
            
               Id-deterjorament meta mqabbel mal-2017 huwa dovut l-aktar minn żidiet fin-nefqa għall-kumpens tal-impjegati pubbliċi, promulgati fis-sajf 2017 u li daħlu fis-seħħ f'Jannar 2018. Mill-previżjoni tal-ħarifa 2017 tal-Kummissjoni, li kienet il-bażi tar-Rakkomandazzjoni tal-Kunsill tal-5 ta' Diċembru 2017, l-awtoritajiet tar-Rumanija annullaw parzjalment ir-riforma preċedenti tas-sistema tal-pensjonijiet billi naqqsu l-proporzjon tal-kontribuzzjonijiet soċjali ttrasferiti lit-tieni pilastru tal-pensjonijiet mill-2018. Dan it-tnaqqis huwa mistenni li jkollu effett pożittiv fit-terminu qasir fuq id-dħul tal-gvern u għalhekk fuq il-bilanċ tal-amministazzjoni pubblika. Madankollu, dak il-gwadann fiskali huwa mistenni li jintilef fix-xejn fit-terminu twil hekk kif il-kontribuzzjonijiet soċjali li ma ġewx trasferiti lit-tieni pilastru ikunu akkumpanjati minn obbligu li jitħallsu l-pensjonijiet tal-età fil-futur.
            
         
               (7)
            
            
               Dan iwassal għall-konklużjoni li r-reazzjoni tar-Rumanija għar-Rakkomandazzjoni tal-Kunsill tal-5 ta' Diċembru 2017 ma kinitx suffiċjenti. L-isforz fiskali huwa sew inferjuri mill-aġġustament strutturali annwali ta' 0,8 % tal-PDG għall-2018, li jikkorrispondi għal rata ta' tkabbir nominali tan-nefqa pubblika primarja netta mhux ogħla mit-3,3 % fl-2018,
            
         ADOTTA DIN ID-DEĊIŻJONI:
   Artikolu 1
   Ir-Rumanija ma ħaditx azzjoni effettiva b'reazzjoni għar-Rakkomandazzjoni tal-Kunsill tal-5 ta' Diċembru 2017.
   Artikolu 2
   Din id-Deċiżjoni hija indirizzata lir-Rumanija.
   
      Magħmul fil-Lussemburgu, it-22 ta' Ġunju 2018.
      
         
            Għall-Kunsill
         
         
            Il-President
         
         V. GORANOV
      
   
   
      (1)  ĠU L 209, 2.8.1997, p. 1.
   
      (2)  Rakkomandazzjoni tal-Kunsill tas-16 ta' Ġunju 2017 bil-ħsieb li tiġi korretta d-devjazzjoni osservata sinifikanti mill-pjan ta' aġġustament lejn l-objettiv baġitarju fuq terminu medju fir-Rumanija (ĠU C 216, 6.7.2017, p. 1).
   
      (3)  In-nefqa pubblika primarja netta tal-gvern hija magħmula tan-nefqa pubblika totali bl-esklużjoni tan-nefqa fuq l-imgħax, in-nefqa fuq programmi tal-Unjoni kompletament korrisposti mid-dħul mill-fondi tal-Unjoni u tibdil nondiskrezzjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjata fil-livell nazzjonali hija mifruxa fuq perjodu ta' erba' snin. Inklużi fil-kalkolu hemm il-miżuri diskrezzjonali ta' dħul jew ta' żieda fid-dħul obbligatorji bil-liġi. Il-miżuri ta' darba fin-naħa kemm tad-dħul kif ukoll tan-nefqa huma esklużi.
   
      (4)  Deċiżjoni tal-Kunsill (UE) 2017/2389 tal-5 ta' Diċembru 2017 li tistabbilixxi li ma ttieħdet l-ebda azzjoni effikaċi mir-Rumanija b'reazzjoni għar-Rakkomandazzjoni tal-Kunsill tal-16 ta' Ġunju 2017 (ĠU L 340, 20.12.2017, p. 49).
   
      (5)  Rakkomandazzjoni tal-Kunsill tal-5 ta' Diċembru 2017 bil-ħsieb li tiġi korretta d-devjazzjoni sinifikanti osservata mill-pjan ta' aġġustament lejn l-objettiv baġitarju fuq terminu medju fir-Rumanija (ĠU C 439, 20.12.2017, p. 1).